Neuvoston päätelmät, annettu 26 päivänä marraskuuta 2002, edistymisestä eurooppalaisen tutkimusalueen kehittämisessä ja uuden voiman antamisesta eurooppalaiselle tutkimusalueelle



Virallinen lehti nro C 043 , 22/02/2003 s. 0001 - 0002



Neuvoston päätelmät, annettu 26 päivänä marraskuuta 2002, edistymisestä eurooppalaisen tutkimusalueen kehittämisessä ja uuden voiman antamisesta eurooppalaiselle tutkimusalueelle (2003/C 43/01) EUROOPAN UNIONIN NEUVOSTO, joka PALAUTTAA MIELIIN maaliskuussa 2000 Lissabonissa kokoontuneen Eurooppa-neuvoston päätelmät, joissa asetetun strategisen tavoitteen mukaan Euroopan unionista olisi tultava maailman kilpailukykyisin tietoon perustuva talous vuoteen 2010 mennessä, ja joissa korostettiin, että tutkimus- ja kehitystoiminta voivat merkittävästi edistää talouskasvua, työllisyyttä ja sosiaalista yhteenkuuluvuutta. Tähän liittyen neuvostoa ja komissiota pyydettiin, tarvittaessa yhteistyössä jäsenvaltioiden kanssa, ryhtymään osana eurooppalaisen tutkimusalueen (ERA) toteuttamista toimenpiteisiin, joilla pyritään muun muassa - kehittämään tarkoituksenmukaisia keinoja kansallisten ja yhteisten tutkimusohjelmien verkottamiseksi vapaaehtoiselta pohjalta vapaasti valittujen tavoitteiden mukaisesti, - rohkaisemaan avoimen koordinointimenetelmän kehittämistä kansallisten tutkimus- ja kehityspolitiikkojen vertailevaa analyysia varten, - poistamaan tutkijoiden liikkuvuuden esteitä Euroopassa; PALAUTTAA MIELIIN maaliskuussa 2002 Barcelonassa kokoontuneen Eurooppa-neuvoston sopineen, että unionin tutkimus-, kehitys- ja innovointitoimintaan osoitettavaa kokonaisrahoitusta olisi lisättävä siten, että se lähestyisi kolmea prosenttia BKT:stä vuoteen 2010 mennessä, ja että kaksi kolmannesta tästä uudesta investoinnista olisi saatava yksityiseltä sektorilta; TOTEAA, että tämä aloite vaikuttaa merkittävällä tavalla eurooppalaisen tutkimusalueen onnistuneeseen toteuttamiseen; PALAUTTAA MIELIIN 15 päivänä kesäkuuta 2000 annetun neuvoston päätöslauselman Euroopan tutkimus- ja innovaatioalueen perustamisesta(1), 16 päivänä marraskuuta 2000 annetun neuvoston päätöslauselman eurooppalaisen tutkimus- ja innovaatioalueen toteuttamista koskevista Euroopan unionin tutkimustoimien suuntaviivoista vuosina 2002-2006(2), jossa katsottiin, että toteuttamisen on perustuttava Euroopan unionin, jäsenvaltioiden, ehdokasmaiden, assosioituneiden maiden ja kaikkien tieteellistä ja teknologista tutkimustoimintaa harjoittavien tahojen yhteisiin ja vapaaehtoisiin toimiin ja kumppanuuteen, sekä 10 päivänä joulukuuta 2001 annetun neuvoston päätöslauselman liikkuvuusstrategian vahvistamisesta eurooppalaisella tutkimusalueella(3); 1. PANEE TYYTYVÄISENÄ MERKILLE komission toimittaman tiedonannon "Uutta voimaa eurooppalaiselle tutkimusalueelle"; 2. PANEE TYYTYVÄISENÄ MERKILLE eurooppalaisen tutkimusalueen toteuttamisessa saavutetun edistymisen sellaisilla alueilla kuin esikuva-analyysi (benchmarking), verkottuminen ja kansallisten ohjelmien vastavuoroinen avaaminen ja toteaa samalla jäsenvaltioiden rakenteelliset eroavaisuudet sekä eri tahtiin etenevän edistymisen eurooppalaisen tutkimusalueen eri näkökohtien toteuttamisessa; 3. PANEE TYYTYVÄISENÄ MERKILLE kuudennen puiteohjelman hyväksymisen, koska se on tärkeä ja innovatiivinen strateginen väline Euroopan tutkimuksen ja teknologisen kehittämisen jäsentämisessä ja eurooppalaisen tutkimusalueen toteuttamisen edistämisessä; 4. PANEE TYYTYVÄISENÄ MERKILLE toimet, joita parhaillaan toteutetaan eurooppalaisen tutkimusalueen yhteydessä yhteyksien tiivistämiseksi muiden eurooppalaisten yhteistyöaloitteiden, kuten COSTin, Eurekan ja Euroopan tiedesäätiön kanssa synergian luomiseksi samalla kun otetaan huomioon niiden toisiaan täydentävät tehtävät; 5. ON SITÄ MIELTÄ, että jäsenvaltioiden voimakas sitoutuminen on jatkossakin välttämätöntä, jotta eurooppalaisen tutkimusalueen toteuttamisessa onnistutaan; 6. TOTEAA UUDELLEEN, että Euroopan yhteisön perustamissopimuksen 165 artiklan mukaisesti yhteisön ja jäsenvaltioiden olisi sovitettava yhteen toimintansa tutkimuksen ja teknologisen kehittämisen alalla turvatakseen kansallisen politiikan ja yhteisön politiikan keskinäisen yhtenäisyyden, JA KATSOO, että samalla kun toissijaisuusperiaatetta noudatetaan kaikilta osin, tämä koordinointi olisi toteutettava kansallisella ja eurooppalaisella tasolla; 7. KATSOO, että Lissabonin Eurooppa-neuvoston päätelmissä vuonna 2000 sovitun mukaisesti vapaaehtoisuuteen perustuvaa avointa koordinointimenetelmää voitaisiin kehittää ERAn tavoitteiden saavuttamiseksi; 8. TUNNUSTAA lisäksi mahdollisuuden käyttää oikeudellisia toimenpiteitä niissä tapauksissa, joissa ne voivat olla tarkoituksenmukaisin ja tehokkain keino saavuttaa eurooppalaisen tutkimusalueen tavoitteet, esimerkiksi teollis- ja tekijänoikeuksien ja tutkimus- ja kehitystoimintaa koskevien tilastojen alalla; 9. PYYTÄÄ tieteen ja tekniikan tutkimuskomiteaa (CREST) neuvoa-antavan tehtävänsä mukaisesti suosittelemaan tarkoituksenmukaisia toimenpiteitä eurooppalaisen tutkimusalueen edistämiseksi parhaillaan toteutettavien toimien tehostamiseksi, erityisesti yhteisön ja jäsenvaltioiden tutkimus- ja kehitystoimien koordinoinnin ja muiden ERAan liittyvien eurooppalaisten yhteistyöaloitteiden osalta; 10. PYYTÄÄ pysyvien edustajien komiteaa vielä tarkastelemaan komission tiedonantoa, jotta se voisi osallistua kevään 2003 Eurooppa-neuvostolle annettavan tarpeellisen selvityksen hyvissä ajoin tapahtuvaan valmisteluun. Komiteaa pyydetään kiinnittämään erityistä huomiota seuraaviin ehdotuksiin, joiden tarkoituksena on parantaa koordinoinnin parantamisen edellytyksiä: - Tarkastellaan avoimen koordinointimenetelmän konkreettista käyttöä ERAn tavoitteiden saavuttamiseksi vuoden 2000 Lissabonin Eurooppa-neuvoston päätelmien mukaisesti yhteisten ja vapaaehtoisten toimien pohjalta sekä toissijaisuusperiaate ja kansallisten poliitikkojen itsenäinen rooli kaikilta osin huomioon ottaen. - Vahvistetaan asemaa, joka CRESTillä on eurooppalaisen tutkimusalueen tehokkaamman koordinoinnin tukemisessa mahdollisesti tarkistamalla CRESTin toimeksianto ja työmenetelmät. - Parannetaan julkisella ja yksityisellä sektorilla Euroopassa toimivien tutkijoiden liikkuvuutta kartoittamalla ja poistamalla jäljellä olevat esteet tapauksissa, joissa esteet liittyvät useisiin politiikan aloihin, ottaen huomioon myös muut tehokkaan liikkuvuusstrategian kehittämiseen eurooppalaisella tutkimusalueella liittyvät kysymykset. - Toteutetaan innovointia tukevia toimenpiteitä ja saatetaan tietoa tuottavat ja tietoa käyttävät, hyödyntävät ja rahoittavat tahot yhteen, mikä puolestaan edistää tiedon ja innovaatioiden vapaata liikkuvuutta; 11. PYYTÄÄ jäsenvaltioita yhteistoiminnassa komission kanssa tehostamaan CRESTin ja muiden sopivien olemassa olevien tahojen välityksellä eurooppalaisen tutkimusalueen edelleen kehittämiseksi toteutettavia toimia erityisesti seuraavilla tavoilla: - Parannetaan tutkijoiden urakehitystä, mukaan lukien tutkijoiden rekrytointi ja pysyminen tutkimustyössä. - Helpotetaan tai helpotetaan edelleen kolmansista maista peräisin olevien tutkijoiden saapumista ja oleskelua. - Kannustetaan eurooppalaisia kansallisia tutkimusorganisaatioita koordinoimaan toimiaan samalla kun hyödynnetään puiteohjelman tarjoamia mahdollisuuksia ja tehostetaan tärkeimpien kansallisten tutkimusorganisaatioiden johtajien välistä yhteistyötä strategisella tasolla hyödyntämällä olemassa olevia foorumeita. - Hyödynnetään entistä paremmin tutkimusinfrastruktuureja käsittelevän eurooppalaisen strategiafoorumin tarjoamia mahdollisuuksia jäsenvaltioiden ja asiaan liittyvien EU:n toimielinten kuulemisessa ja neuvonnassa. - Jatketaan yhteistyössä asiaan liittyvien kansallisten ja eurooppalaisten tutkimusorganisaatioiden kanssa keskusteluja "Euroopan tutkimusneuvoston" mahdollisesta tehtävästä ja työkentästä ja tarkastellaan sen mahdolliseen perustamiseen liittyviä vaihtoehtoja. - Tehostetaan kansainvälistä tieteellistä yhteistyöpolitiikkaa koskevaa tietojenvaihtoa ja yhteistyötä. - Edistetään teknologista innovointia, tutkimustulosten hyödyntämistä, tiedon ja teknologian siirtoa sekä teknologiayritysten perustamista. - Tutkitaan, millä keinoin hyviä toimintatapoja ja politiikkoja koskevaa tietoa voitaisiin siirtää eurooppalaisen tutkimusalueen eri alueiden välillä, ehdokasmaiden alueet mukaan lukien; 12. PYYTÄÄ komissiota asiaan liittyviä sidosryhmiä kuullen helpottamaan kaikkien näiden kysymysten tarkastelua ja raportoimaan neuvostolle vuoden 2003 loppuun mennessä edistymisestä eurooppalaisen tutkimusalueen kehittämisessä ja erityisesti muiden eurooppalaisten yhteistyöaloitteiden integroimisessa. (1) EYVL C 205, 19.7.2000, s. 1. (2) EYVL C 374, 28.12.2000, s. 1. (3) EYVL C 367, 21.12.2001, s. 1.